b'\n_START_ARTICLE_\nAntonio Conte\n_START_SECTION_\n\xc5\xbdaid\xc4\x97jo karjera\n_START_PARAGRAPH_\nSavo kaip \xc5\xbeaid\xc4\x97jo karjer\xc4\x85 Conte prad\xc4\x97jo gimtojo Le\xc4\x8d\xc4\x97s miesto komandoje Lecce, Serie A debiutuodamas 1985\xc2\xa0m. \xc5\xa0ioje komandoje per 89 rungtynes saugas peln\xc4\x97 vien\xc4\x85 \xc4\xafvart\xc4\xaf. 1992\xc2\xa0m. Conte persik\xc4\x97l\xc4\x97 \xc4\xaf Juventus ekip\xc4\x85. Kur\xc4\xaf laik\xc4\x85 italas buvo komandos kapitonu, kol \xc5\xa1i\xc4\x85 rol\xc4\x99 per\xc4\x97m\xc4\x97 Alessandro Del Piero. I\xc5\xa1 viso \xc5\xa1iame klube Conte su\xc5\xbeaid\xc4\x97 295 rungtynes._NEWLINE_Nuo 1994 iki 2000\xc2\xa0m. Antonio \xc5\xbeaid\xc4\x97 Italijos vyr\xc5\xb3 futbolo rinktin\xc4\x97je, su kuria su\xc5\xbeaid\xc4\x97 20 rungtyni\xc5\xb3. Jis dalyvavo 1994\xc2\xa0m. pasaulio futbolo \xc4\x8dempionate ir 2000\xc2\xa0m. Europos futbolo \xc4\x8dempionate.\n_START_SECTION_\nTrenerio karjera\n_START_PARAGRAPH_\nBaig\xc4\x99s futbolininko karjer\xc4\x85, Conte nuo 2005\xc2\xa0m. dirbo trenerio asistentu Siena ekipoje._NEWLINE_2006\xc2\xa0m. liepos m\xc4\x97nes\xc4\xaf italas buvo paskirtas Serie B lygos komandos Arezzo vyriausiuoju treneriu. Ta\xc4\x8diau d\xc4\x97l prast\xc5\xb3 rezultat\xc5\xb3 2006\xc2\xa0m. spalio 31 d. buvo atleistas. 2007\xc2\xa0m. kovo m\xc4\x97nes\xc4\xaf klubas v\xc4\x97l pakviet\xc4\x97 ital\xc4\x85 tapti \xc5\xa1ios komandos treneriu. Tuo metu ekipa sugeb\xc4\x97jo pelnyti penkias pergales i\xc5\xa1 eil\xc4\x97s ir pakilti i\xc5\xa1 paskutin\xc4\x97s lygos vietos._NEWLINE_2007\xc2\xa0m. pabaigoje antrai sezono pusei Antonio buvo paskirtas Serie B ekipos Bari treneriu. V\xc4\x97liau klubas sugeb\xc4\x97jo pakilti \xc4\xaf Serie A lyg\xc4\x85._NEWLINE_2009\xc2\xa0m. rugs\xc4\x97jo 21 d. treneris persik\xc4\x97l\xc4\x97 \xc4\xaf Atalanta BC klub\xc4\x85. D\xc4\x97l nes\xc4\x97kming\xc5\xb3 klubo rezultat\xc5\xb3 treneris da\xc5\xbenai konfliktuodavo su komandos vadovais ir ekipos sirgaliais. 2010\xc2\xa0m. sausio 6 d. ekipai 0-2 pralaim\xc4\x97jus S.S.C. Napoli ekipai, treneris tik policijos d\xc4\x97ka sugeb\xc4\x97jo per agresyvius sirgalius palikti stadion\xc4\x85. Kit\xc4\x85 dien\xc4\x85 treneris pasitrauk\xc4\x97 i\xc5\xa1 \xc5\xa1i\xc5\xb3 pareig\xc5\xb3._NEWLINE_2010\xc2\xa0m. gegu\xc5\xbe\xc4\x97s 9 d. AC Siena ekipa paskyr\xc4\x97 Conte vyriausiuoju treneriu su u\xc5\xbeduotimi pad\xc4\x97ti ekipai pakilti i\xc5\xa1 Serie B lygos. Klubui tai pavyko ir 2011\xe2\x80\x932012\xc2\xa0m. sezone ji \xc5\xbeais Serie A lygoje._NEWLINE_Po tokios trenerio s\xc4\x97km\xc4\x97s gegu\xc5\xbe\xc4\x97s 22 d. Juventus F.C. sporto direktorius Giuseppe Marotta prane\xc5\xa1\xc4\x97, kad naujame sezone ekipos treneriu taps Antonio Conte. \xc5\xa0iose pareigose italas pakeit\xc4\x97 Luigi Del Neri._NEWLINE_2012\xc2\xa0m. treneriui buvo skirtas \xe2\x80\x9eTrofeo Maestrelli\xe2\x80\x9c apdovanojimas, kaip geriausiam 2011/2012\xc2\xa0m. Italijos treneriui._NEWLINE_Kitus du sezonus treneris s\xc4\x97kmingai vadovavo Juventus ekipai ir su ja tapo 3 kartus i\xc5\xa1 eil\xc4\x97s Serie A \xc4\x8dempionu. 2013-2014 m. sezon\xc4\x85 komanda surinkusi 102 ta\xc5\xa1kus pasiek\xc4\x97 nauj\xc4\x85 lygos rekord\xc4\x85._NEWLINE_Besiruo\xc5\xa1iant 2014\xe2\x80\x932015 m. sezonui treneris paskelb\xc4\x97 apie savo pasitraukim\xc4\x85 i\xc5\xa1 komandos. Pasak oficiali\xc5\xb3 prane\xc5\xa1im\xc5\xb3, tai buvo padaryta nesutarus su komandos vadovybe d\xc4\x97l strategijos bei nauj\xc5\xb3 komandos tiksl\xc5\xb3 ateinantiems sezonams._NEWLINE_2014\xc2\xa0m. rugpj\xc5\xab\xc4\x8dio 14 d. A. Conte tapo naujuoju Italijos rinktin\xc4\x97s treneriu, sudar\xc4\x99s su federacija dvej\xc5\xb3 met\xc5\xb3 sutart\xc4\xaf._NEWLINE_2016\xc2\xa0m. Europos futbolo \xc4\x8dempionate A. Conte nuved\xc4\x97 komand\xc4\x85 iki ketvirtfinalio, kuriame po baudini\xc5\xb3 serijos pralaim\xc4\x97jo Vokietijai. Po \xc4\x8dempionato italas atsisveikino su rinktine ir tapo \xe2\x80\x9eChelsea\xe2\x80\x9c klubo treneriu.\n_START_SECTION_\nVaidmuo 2011\xe2\x80\x932012\xc2\xa0m. Italijos futbolo skandale\n_START_PARAGRAPH_\nEuro 2012 metu buv\xc4\x99s Siena klubo futbolininkas Filippo Carobbio apkaltino A. Conte dalyvavimu sutariant rungtyni\xc5\xb3 rezultatus 2011\xc2\xa0m. A. Conte advokatas ir Juventus prezidentas Andrea Agnelli atmet\xc4\x97 bet koki\xc4\x85 galimyb\xc4\x99 d\xc4\x97l Conte dalyvavimo \xc5\xa1iame skandale._NEWLINE_2012\xc2\xa0m. rugpj\xc5\xab\xc4\x8dio 10 d. po tyrimo Italijos futbolo federacija paskelb\xc4\x97, kad Juventus treneris A. Conte nu\xc5\xa1alintas nuo Serie A rungtyni\xc5\xb3 10 m\xc4\x97nesi\xc5\xb3 u\xc5\xbe informacijos nusl\xc4\x97pim\xc4\x85 apie sutartas rungtynes Novara-Siena ir AlbinoLeffe-Siena._NEWLINE_2012\xc2\xa0m. rugpj\xc5\xab\xc4\x8dio 11 d. laim\xc4\x97t\xc4\x85 Italijos super taur\xc4\x99 Juventus \xc5\xbeaid\xc4\x97jai skyr\xc4\x97 treneriui Conte._NEWLINE_2012\xc2\xa0m. rugpj\xc5\xab\xc4\x8dio 22 d. Italijos teismas atmet\xc4\x97 kaltinimus d\xc4\x97l Novara-Siena rungtyni\xc5\xb3 rezultato sutarim\xc4\x85, ta\xc4\x8diau paliko galioti 10 m\xc4\x97nesi\xc5\xb3 bausm\xc4\x99 d\xc4\x97l AlbinoLeffe-Siena rungtyni\xc5\xb3._NEWLINE_2012\xc2\xa0m. spalio 6 dien\xc4\x85 Italijos arbitra\xc5\xbeas su\xc5\xa1velnino 10 m\xc4\x97nesi\xc5\xb3 bausm\xc4\x99 iki 4 m\xc4\x97nesi\xc5\xb3.'